CELEX: 32020D1669
Language: sl
Date: 2020-11-10 00:00:00
Title: Izvedbeni sklep Komisije (EU) 2020/1669 z dne 10. novembra 2020 o pilotnem projektu za izvajanje nekaterih določb o upravnem sodelovanju iz Uredbe (EU) 2018/1807 Evropskega parlamenta in Sveta o okviru za prosti pretok neosebnih podatkov v Evropski uniji prek informacijskega sistema za notranji trg (Besedilo velja za EGP)

11.11.2020   
               
               
                  SL
               
               
                  Uradni list Evropske unije
               
               
                  L 377/10
               
            
         IZVEDBENI SKLEP KOMISIJE (EU) 2020/1669
         z dne 10. novembra 2020
         o pilotnem projektu za izvajanje nekaterih določb o upravnem sodelovanju iz Uredbe (EU) 2018/1807 Evropskega parlamenta in Sveta o okviru za prosti pretok neosebnih podatkov v Evropski uniji prek informacijskega sistema za notranji trg
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1024/2012 Evropskega parlamenta in Sveta z dne 25. oktobra 2012 o upravnem sodelovanju prek informacijskega sistema za notranji trg in razveljavitvi Odločbe Komisije 2008/49/ES (1) ter zlasti člena 4(1) Uredbe,
         ob upoštevanju naslednjega:
         
                     (1)
                  
                  
                     Informacijski sistem za notranji trg (IMI), vzpostavljen z Uredbo (EU) št. 1024/2012, je spletna programska aplikacija, ki jo je razvila Komisija v sodelovanju z državami članicami, da bi pomagala državam članicam pri izpolnjevanju njihovih dolžnosti upravnega sodelovanja, vključno z zahtevami glede izmenjave informacij iz aktov Unije. Zagotavlja centraliziran komunikacijski mehanizem za lažjo čezmejno izmenjavo informacij in medsebojno pomoč.
                  
               
                     (2)
                  
                  
                     Člen 4(1) Uredbe (EU) št. 1024/2012 Komisiji omogoča izvajanje pilotnih projektov za oceno, ali je sistem IMI učinkovito orodje za izvajanje določb o upravnem sodelovanju iz aktov Unije, ki niso navedeni v Prilogi k navedeni uredbi.
                  
               
                     (3)
                  
                  
                     Uredba (EU) 2018/1807 Evropskega parlamenta in Sveta (2) določa prosti pretok podatkov, ki niso osebni podatki, v Uniji. Poleg tega določa pogoje za dostop pristojnih organov do podatkov, prošnjo za pomoč in sodelovanje med pristojnimi organi držav članic, da se zagotovi dostop do podatkov, ki so obdelani in shranjeni v drugi državi članici. Kadar pristojni organ prosilec ne pridobi dostopa do podatkov in če ne obstajajo posebni mehanizmi sodelovanja v okviru prava Unije ali mednarodnih sporazumov za izmenjavo podatkov med pristojnimi organi različnih držav članic, lahko na podlagi člena 5(2) Uredbe (EU) 2018/1807 ta pristojni organ v skladu s postopkom iz člena 7 navedene uredbe zaprosi za pomoč pristojni organ v drugi državi članici.
                  
               
                     (4)
                  
                  
                     V skladu z drugim pododstavkom člena 5(4) Uredbe (EU) 2018/1807 lahko države članice v nujnih okoliščinah in pod določenimi pogoji določijo začasne ukrepe za relokalizacijo podatkov. Če tak začasni ukrep določa relokalizacijo podatkov za obdobje, daljše od 180 dni po relokalizaciji, je treba o njem obvestiti Komisijo. Poleg tega si Komisija izmenjuje informacije z državami članicami o pridobljenih relevantnih izkušnjah.
                  
               
                     (5)
                  
                  
                     IMI je lahko učinkovito orodje za izvajanje določb o upravnem sodelovanju iz člena 5(2) in (4) ter člena 7(2) do (5) Uredbe (EU) 2018/1807. Navedene določbe bi zato morale biti predmet pilotnega projekta v skladu s členom 4 Uredbe (EU) št. 1024/2012.
                  
               
                     (6)
                  
                  
                     Upravno sodelovanje v skladu z Uredbo (EU) 2018/1807 lahko vključuje enotne kontaktne točke, imenovane v skladu s členom 7(1) navedene uredbe, pristojne organe iz člena 3(6) navedene uredbe in vse subjekte, odgovorne za sporočanje ukrepov v skladu s členom 5(4) navedene uredbe. Zato bi jih bilo treba v skladu s točko (f) drugega odstavka člena 5 Uredbe (EU) št. 1024/2012 šteti za pristojne organe za namene pilotnega projekta.
                  
               
                     (7)
                  
                  
                     IMI bi moral zagotoviti tehnično funkcionalnost, ki pristojnim organom, enotnim kontaktnim točkam, subjektom, odgovornim za sporočanje ukrepov v skladu s členom 5(4) Uredbe (EU) 2018/1807, in Komisiji omogoča izpolnjevanje njihovih obveznosti na področju upravnega sodelovanja in komuniciranja v skladu z navedeno uredbo.
                  
               
                     (8)
                  
                  
                     V skladu s členom 7(4) Uredbe (EU) 2018/1807 mora pristojni organ, ki prejme prošnjo za dostop do podatkov, pristojnemu organu prosilcu sporočiti zahtevane podatke ali ga obvestiti o svojem stališču, da prošnja za pomoč ne izpolnjuje pogojev. Za operacionalizacijo izmenjave podatkov bi morala država članica, na katero je naslovljena prošnja, državi članici prosilki zagotoviti podrobnosti, potrebne za dostop do zahtevanih podatkov, ali podrobnosti o tem, kako in kdaj bodo podatki preneseni. Država članica, na katero je naslovljena prošnja, lahko zahtevane podatke predloži tudi nemudoma kot odziv na prošnjo, če se šteje, da je to najučinkoviteje.
                  
               
                     (9)
                  
                  
                     Prošnja za pomoč in začasni ukrepi, o katerih se prek IMI uradno obvesti Komisijo, lahko vključujejo tudi izmenjavo podatkovnih nizov, ki vsebujejo osebne in neosebne podatke. V skladu s členom 2(2) Uredbe (EU) 2018/1807 se za obdelavo osebnih podatkov v podatkovnem nizu, v katerem so ti neločljivo povezani z neosebnimi podatki, uporablja Uredba (EU) 2016/679 Evropskega parlamenta in Sveta (3). To zagotavlja člen 14 Uredbe (EU) št. 1024/2012, ki določa pravila o obdelavi osebnih podatkov v IMI.
                  
               
                     (10)
                  
                  
                     V skladu s členom 4(2) Uredbe (EU) št. 1024/2012 Komisija Evropskemu parlamentu in Svetu predloži oceno izida pilotnega projekta. Primerno je določiti datum, do katerega je treba predložiti oceno. Zaradi doslednosti bi moral biti navedeni datum enak datumu, do katerega je treba predložiti poročilo, ki se zahteva v skladu s členom 8 Uredbe (EU) 2018/1807.
                  
               
                     (11)
                  
                  
                     Ukrepi iz tega sklepa so v skladu z mnenjem odbora, ustanovljenega s členom 24 Uredbe (EU) št. 1024/2012 –
                  
               SPREJELA NASLEDNJI SKLEP:
         
            Člen 1
            Pilotni projekt
            Pilotni projekt se izvaja za oceno, ali je informacijski sistem za notranji trg (IMI) lahko učinkovito orodje za izvajanje določb o upravnem sodelovanju iz člena 5(2) in (4) ter člena 7(2) do (5) Uredbe (EU) 2018/1807.
         
         
            Člen 2
            Pristojni organi
            Za namene pilotnega projekta se pristojni organi iz člena 3(6) Uredbe (EU) 2018/1807, enotne kontaktne točke iz člena 7(1) navedene uredbe in subjekti, odgovorni za sporočanje ukrepov v skladu s členom 5(4) navedene uredbe, štejejo za pristojne organe v smislu točke (f) drugega odstavka člena 5 Uredbe (EU) št. 1024/2012.
         
         
            Člen 3
            Upravno sodelovanje
            
               1.   IMI za namene člena 5(2) in člena 7(2) do (5) Uredbe (EU) 2018/1807 zagotavlja tehnično funkcionalnost zlasti za:
               
                           (a)
                        
                        
                           vložitev prošnje za pomoč v skladu z navedenima členoma, pri čemer se predloži utemeljitev, vključno z vsemi spremljajočimi informacijami in pisno obrazložitvijo;
                        
                     
                           (b)
                        
                        
                           posredovanje prošnje ustreznemu pristojnemu organu v državi članici, v katero je treba poslati prošnjo;
                        
                     
                           (c)
                        
                        
                           pripravo odgovora, pri katerem se sporočijo zahtevani podatki tako, da se predloži nekaj od naslednjega:
                           
                                       (i)
                                    
                                    
                                       podatki, potrebni za dostop do podatkov in njihov prenos;
                                    
                                 
                                       (ii)
                                    
                                    
                                       podrobnosti o tem, kako in kdaj bo opravljen prenos podatkov;
                                    
                                 
                                       (iii)
                                    
                                    
                                       zahtevani podatki;
                                    
                                 
                     
                           (d)
                        
                        
                           obvestilo organu prosilcu, da pogoji za prošnjo za pomoč niso izpolnjeni.
                        
                     
            
               2.   IMI za namene drugega pododstavka člena 5(4) Uredbe (EU) 2018/1807 zagotavlja tehnično funkcionalnost zlasti za:
               
                           (a)
                        
                        
                           priglasitev začasnega ukrepa Komisiji;
                        
                     
                           (b)
                        
                        
                           sporočanje potrebnih ukrepov, ki jih po potrebi sprejme Komisija;
                        
                     
                           (c)
                        
                        
                           sporočanje informacij o pridobljenih izkušnjah in izmenjavo vseh pomembnih informacij z enotnimi kontaktnimi točkami v državah članicah.
                        
                     
         
         
            Člen 4
            Hramba osebnih podatkov
            Če informacije, izmenjane prek IMI, vsebujejo podatkovni niz, ki vsebuje osebne in neosebne podatke, se osebni podatki v IMI obdelajo v skladu s členom 14 Uredbe (EU) št. 1024/2012.
         
         
            Člen 5
            Ocena
            Komisija oceno izida pilotnega projekta iz člena 4(2) Uredbe (EU) št. 1024/2012 predloži Evropskemu parlamentu in Svetu do 29. novembra 2022.
         
         
            Člen 6
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 10. novembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 316, 14.11.2012, str. 1.
         
            (2)  Uredba (EU) 2018/1807 Evropskega parlamenta in Sveta z dne 14. novembra 2018 o okviru za prosti pretok neosebnih podatkov v Evropski uniji (UL L 303, 28.11.2018, str. 59).
         
            (3)  Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).